KOŠICE Starosta mestskej časti Sever Marián Gaj (nezávislý) si nechal v pondelok doobeda nainštalovať snežný pluh na svoje auto v Prešove a zo servisu zamieril poupratovať pred budovu miestneho úradu, ktorá sa nachádza v areáli amfiteátra.
"Je to pre mňa taká zábavka, s ktorou môžem pomôcť obyvateľom Košíc. Uvidíme, či to bude fungovať a potom sa pustíme do upratovanie chodníkov i menej frekventovaných uličiek," povedal Gaj pred vyskúšaním novokúpeného snežného pluhu, za ktorý zaplatil starosta približne 500 eur.
Poupratoval pred vlastným prahom
Gaj si vyskúšal odhŕňanie snehu na príjazdovej ceste k úradu. Po pár okruhoch s radlicou upevnenou za autom však musel krotiť počiatočné odhodlanie.
"Dnes sa už do chodníkov púšťať nebudeme. Treba si najprv zmapovať situáciu, kde sú na to vhodné podmienky a potom sa uvidí, do čoho sa pustíme v utorok," povedal po približne hodinovom krúžení.
Podľa slov starostu je hlavným dôvodom, prečo sa rozhodol takto riešiť situáciu, množstvom podnetov od obyvateľov Severu, ktorými je jeho úrad zavalený.
No poslanec Jaroslav Poláček (nezávislý) si myslí, že úlohou starostu nie je čistiť chodníky, ale pomôcť veci zorganizovať tak, aby fungovali efektívne.
"Je to síce chvályhodné, ale je to aj dôkaz neschopnosti a neznalosti predpisov starostu, pretože namiesto toho, aby sedel v kancelárii a vybavil tri profesionálne traktory pre mestskú časť a 50 aktivačných pracovníkov s lopatami cez sociálny úrad, tak z dôvodu sebaprezentácie sa hrá na amatérskeho odhŕňača snehu za honbou pre peknú fotku," myslí si poslanec Severu i mesta.
Cestu opravili, čakajú údržbu
Aktivitu starostu víta jeden z obyvateľov ulice Na stráni, ktorí sa tiež obrátili na úrad so žiadosťou o zabezpečenie zimnej údržby komunikácie.
V podnete mestskej časti vyčítajú obyvatelia kompetentným, že hoci si v lete na tejto ulici svojpomocne opravili zanedbanú cestu a vyrúbali kríky zasahujúce do cesty, zatiaľ sa v otázke údržby komunikácie veci dopredu nepohli.
"Za desať rokov, čo tu bývame, sme sa napočúvali množstva výhovoriek, prečo tu nemáme odhrnutú cestu. Teraz, keď sme tu počas leta navozili asi 30 nákladiakov drveného asfaltu a dali cestu do poriadku, očakávame, že sa tu bude vykonávať aj zimná údržba," povedal obyvateľ Severu.
Podľa starostu Gaja má zimnú údržbu na tejto ulici na starosti mesto.
Podľa obyvateľa ulice Na stráni je najväčším problémom, že vedenie mestskej časti i mesta sa správa tak, akoby táto ulica neexistovala.
"Nie je to o tom, že v piatok nasnežilo, a v pondelok nie je sneh odhrnutý. U nás nefungujú základné veci, ako príjazd smetiarov a sanitiek, nepríde tu napríklad ani taxík," posťažoval sa.Čítajte Čítajte